Regering staan oorlede Eskom-vrou se familie byThembi Lucia Yende. Foto: Verskaf ŉ Span maatskaplike werkers van die Gautengse departement van maatskaplike ontwikkeling gaan Donderdag die familie van die Oos-Randse Eskom-vrouewerker besoek wie se liggaam twee weke nadat sy vermis geraak het, in ŉ kantoor by haar werkplek gevind is. Die liggaam van Thembisile (Thembi) Lucia Yende (29) is Maandag in ŉ ongebruikte kantoor van Eskom se Springs-substasie gevind. Die polisie moes die deur afbreek, want dit was gesluit, en het daarna op haar liggaam afgekom. Yende is op 17 Mei deur haar ma as vermis aangemeld nadat sy die dag nie van haar werk af teruggekeer het nie. Nandi Mayathula-Khoza, LUR vir maatskaplike ontwikkeling, het gesê die span gaan Yende se familie besoek om vas te stel hoe daar ingegryp kan word om hulle te help om die tragiese verlies te verwerk. “Ons sal ná die besoek ŉ behoorlike verslag bekend maak en inligting verskaf oor watter stappe gedoen gaan word.” Mayathula-Khoza het gesê sy sal self die familie omstreeks 12:30 besoek om haar innige meegevoel te betuig. Die oorsaak van Yende se dood is nog nie bekend nie en sal deur ŉ nadoodse ondersoek vasgestel word. Die polisie doen in die stadium ŉ geregtelike doodsondersoek. “Die Gautengse regering onderneem om alles moontlik te doen om te verseker dat die voorval volledig en deeglik ondersoek word,” het sy bygevoeg.